
Au bătut palma pe ciolan! PSD și PNL au decis comasarea alegerilor și listă 
comună la europarlamentare 


' LE 


Cei doi lideri ai coaliţiei de guvernare PSD-PNL, premierul Marcel Ciolacu și șeful 
PNL, Nicolae Ciucă, au anunţat, într-o conferinţă de presă comună, cum se vor 
desfășura alegerile din acest an, în condiţiile în care cele două partide au ajuns 
la o înțelegere pentru comasare dar și pentru o alianţă și liste comune la 
alegerile europarlamentare. 


Alegerile locale și cele europarlamentare vor fi comasate și urmează să aibă loc în data de 
9 iunie. Alegerile prezidenţiale vor fi mutate în septembrie, primul tur urmând să aibă loc 
pe 8 septembrie, iar pe 22 se va desfășura turul 2. În final, alegerile parlamentare ar 
urma să aibă loc la termenul obișnuit, pe data de 8 decembrie. 


Ciucă: Comasare pentru stabilitate și liniște 


„Suntem în fața dumneavoastră pentru a prezenta decizia finală a coaliției referitor la 
modul în care se vor desfășura alegerile auroparlamentare și locale, anume decizia 
coaliției de a comasa cele două rânduri de alegeri. Decizia coaliției de a comasa cele două 


runde de alegeri. Această decizie a urmat unui proces prin care fiecare dintre noi am 
consultat birourile de conducere politică ale partidelor, ne-am reunit apoi în coaliţie și 
suntem prezenți pentru a prezenta această decizie finala care prevede ca la nivelul 
alegerilor locale fiecare partid să candideze prin forțe proprii, iar pentru alegeri 
europarlamentare să existe o listă comună. A fost o decizie care a presupus de la sine 


sr 


asumarea deciziei politice, responsabilitate politică”, a afirmat Nicolae Ciucă. 


„Românii își doresc stabilitate, își doresc liniște, își doresc să își vadă de viața de zi cu zi și 
cred că în astfel de momente partidele să dea dovadă de un minim sacrificiu de orgoliu în 
ceea ce înseamnă stabilitatea țării. Am avut în vedere tot ceea ce s-a întâmplat din 2021 
când această coaliție și-a asumat guvernarea, reușind să treacă România prin crize 
suprapuse și să îndeplinească obiectivele din programul de guvernare, așa cum ni l-am 
asumat”, a mai spus liderul PNL. 


El a mai explicat că „PNL a mandatat executivul partidului să discute în coaliție și să 
agreeze această formulă de comasar ea alegerile europarlamentare și locale, cu listă 
comună pentru europarlamentare și cu listă proprie la alegerile locale”. 


„Nu ne putem permite să fragilizăm tot ceea ce înseamnă stabilitate”, a mai precizat 
liderul PNL. 


Ciolacu: „Aș fi mândru ca român ca președintele României să 
ocupe o funcţie la nivel european” 


La rândul său, liderul PSD Marcel Ciolacu a declarat, cu privire la prezidenţialele din 
septembrie, că această decizie a fost luată pentru a nu bloca România. „În decembrie se 
suprapuneau prea multe alegeri”, a punctat liderul PSD. 


„Am fi avut în decembrie trei rânduri de alegeri în trei duminici consecutive”, a spus 
Marcel Ciolacu. 


Marcel Ciolacu a fost întrebat dacă la aceste negocieri au fost discuții despre o funcție 
viitoare pentru Klaus Iohannis. „Nu, discuţiile au fost în interiorul celor două partide. 
Discuţiile au fost despre cum ar fi mai bine pentru ca lumea să se prezinte la vot. Am fi 
avut la finalul lunii decembrie o suprapunere cu alegerile generale. (...) Și am luat o 
decizie de a nu bloca România și accesul românilor să fie cât mai larg. Dacă doriți părerea 
mea, aș fi mândru ca român ca președintele României să ocupe o funcţie la nivel 
european”, a spus liderul PSD. 

